મહેસાણામાં બે સ્થળેથી વરલી મટકાનો જુગાર ચલાવતાં 2 ઝબ્બે | નવગુજરાત સમય
અલગ અલગ ફરિયાદ નોંધીને વધુ કાર્યવાહી હાથ ધરી હતી.
મહેસાણા એ ડિવિઝન પોલીસે રવિવારે શહેરના વિસનગર લીંક રોડ પરથી વરલી મટકાનો જુગાર ચલાવતા એક શખ્સને રૂ.૧૦,૮૦૦ના મુદ્દામાલ સાથે અને પરા ટાવર નજીકથી એક શખ્સને રૂ.૧૦,૨૫૦ના મુદ્દામાલ સાથે ઝડપી લઈ આગળની કાર્યવાહી હાથ ધરી છે.
મહેસાણા પોલીસ અધિક્ષક મનિષ સિંઘની માર્ગદર્શન હેઠળ મહેસાણા શહેર એ ડિવિઝન પોલીસ સ્ટેશનના સ્ટાફની બે ટીમોએ પેટ્રોલિંગ દરમિયાન વરલી મટકાનાં બે જુગારધામ ઝડપી લીધાં હતાં. જેમાં વિસનગર લીંક રોડ ઉપર એસ.આર.પેટ્રોલ પંપની સામે સોમેશ્વર યુનિ હોમ્સ માર્કેટમાં દિપેશ્વરી લેડિઝ ટેલરની બહાર ખુલ્લામાં વરલી મટકાનો જુગાર રમાડતા દરજી મિતેષ પ્રવિણભાઈ સોમાભાઈ (રહે. ગઢા, માઢળીવાસ દરજીની ખડકી)ને રોકડ રકમ રૂ.૧૦,૮૦૦ તથા વરલી મટકાના જુગારના સાહિત્ય સાથે ઝડપી લેવાયો હતો.
જ્યારે પરા ટાવર નજીક ત્રિભુવન કોમ્પલેક્સના સામે કુદરત પાન પાર્લરની બહાર ખુલ્લામાં વરલી મટકાનો જુગાર રમાડતા પટેલ આશિષકુમાર પ્રહલાદભાઈ બબલદાસ (રહે. જૂના પરા, ત્રીજી ઓળ, મહેસાણા)ને રૂ.૧૦,૨૫૦ની રોકડ રકમ તથા વરલી મટકાના જુગારના સાહિત્ય સાથે પોલીસે ઝડપી લીધો હતો. પોલીસે ઝડપાયેલા બંને જુગારીઓ વિરુદ્ધ જુગારધારા હેઠળ અલગ અલગ ફરિયાદ નોંધીને વધુ કાર્યવાહી હાથ ધરી હતી.